Mali broj vjernika poznaje značenje pojedinih religijskih riječi, opće gledano, religijska pismenost je na relativno niskoj razini. Ovaj rječnik polazi od razmišljanja da onaj tko nešto stvarno razumije, to bolje i u praksi izvršava. Vjera nije u biti primarno stvar razuma i znanja, no svako djelovanje u vjeri i iz vjere iziskuje određenu dozu znanja o vjeri, vjerskim obredima, vjerskim obvezama i znanje o sadržaju religijskih riječi. Tko ne želi vršiti religiozne čine samo na vanjski način i mehanički, taj mora znati što radi, kako to radi i zašto to radi. Poznavanje sadržaja religijskih riječi omogućuje vjerniku pravilno i nadahnuto ispunjenje njegove službe u Božjem domu. Ne kaže sv. Pavao uzalud: „Molit ću duhom, ali molit ću i umom; pjevat ću hvale duhom, ali pjevat ću ih i umom. Jer inače kako će neupućeni, ako ti zahvaljuješ samo duhom, reći amen na tvoju zahvalu, kad ne zna što govoriš?“(1 Kor 14, 15-16). I onaj, dakle, kome nije potreban njemački jezik, čitanjem ovog rječnika obogatit će svoje znanje.